Évek óta a bournemouth-i repülőtér egyik elhagyatott sarkában áll.

Angliában tartózkodó magyar spotterek fotózták le az egykori, el sem indult Sólyom Hungarian Airways festésében 2013 augusztusában Ferihegyen bemutatott Boeing 737-500-as repülőgépet Bournemouth repülőterén — írta meg az Airportal.hu.

Zbronkó Tamás 2018. augusztus 9-én készült fotóján jól látszik, milyen állapotban van a korábbi büszkeség:

A repülőgép HA-SHA lajstromjellel 2013 augusztus 18-án érkezett Ferihegyre nagy csinnadratta közepette, de még aznap este vissza is repült Bournemouthba. Bár a légitársaságnak a légijármű üzembentartói engedélyt sikerült megszereznie, a kereskedelmi járatok indításához szükséges Operating License-t soha nem kapta meg a hatóságoktól.

Az Airportal cikke szerint a repülőgép évek óta állt a bournemouth-i repülőtér egyik elhagyatott sarkában, utóbb már hajtóművek nélkül. A repülőgép tulajdonosa a még használható alkatrészek kiszerelése és a hosszú tárolás alatt egyre rosszabb állapotba került repülőgép szétbontása mellett döntött.

Kiemelt kép: MTI/Szigetváry Zsolt